Успомніўшы пра ўнёсак Скарыны ў беларускі кнігадрук, Ганна Янкута расказала пра сучасныя перакладныя выданні, што рыхтуе каманда інтэрнэт-часопіса “ПрайдзіСвет”, і прадставіла Ігара Крэбса, перакладчыка гісторый пра барона Мюнхгаўзэна. Ігар Крэбс пачаў з таго, што расказаў, якім чынам кніга звязаная з Гародняй: на гербе горада выяўлены алень св. Губерта, і адна з гісторый з кнігі звязаная менавіта з ім. Праўда, паміж рагоў у яго зусім не крыж, а вішнёвае дрэва. Перакладчык выказаў меркаванне, што барон Мюнхгаўзэн, відаць, бываў у ваколіцах Гародні — прынамсі, тэкст кнігі дае для такога меркавання ўсе падставы. Пасля Ганна Янкута прачытала жартоўную прадмову да кнігі і правяла сярод прысутных конкурс на веданне гісторый пра барона Мюнхгаўзэна. Выявілася, што шмат хто з прысутных чытаў дзіцячую версію кнігі, і самыя добрыя знаўцы атрымалі падарункі — паштоўкі “Не маўчы па-беларуску” ад кампаніі “Будзьма беларусамі!”.